Diari Oficial de la Generalitat Valenciana


Sumari del DOGV 6060, del 20-07-2009 (2009/8566)

DECRET 96/2009, de 17 de juliol, del Consell, pel qual es determinen els òrgans competents per a la incoació i resolució dels procediments disciplinaris tramitats als funcionaris amb habilitació de caràcter estatal amb destinació en les entitats locals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/07/17/96/dof/vci/html**

### Dades del document

Número de DOGV
:   6060

Data del DOGV
:   20-07-2009

Secció del DOGV
:   I. DISPOSICIONS GENERALS

Número del document
:   2009/8566


Data del document
:   17-07-2009

Organisme emissor
:   Conselleria de Presidència

Tipus de document
:   Decret

Anàlisi jurídica

 Descriptors 

:   * administració local
    * administració central
    * Dret del treball
    * legislació
    * funcionari
    * procediment disciplinari

DECRET 96/2009, de 17 de juliol, del Consell, pel qual es determinen els òrgans competents per a la incoació i resolució dels procediments disciplinaris tramitats als funcionaris amb habilitació de caràcter estatal amb destinació en les entitats locals de la Comunitat Valenciana. [2009/8566]  
PREÀMBUL  
El règim disciplinari aplicable als funcionaris amb habilitació de caràcter estatal es troba regulat en l'actualitat pels articles 146 i següents del Text Refós de les Disposicions Legals Vigents en matèria de Règim Local, aprovat pel Reial Decret Legislatiu 781/1986, de 18 d'abril. L'article 150.4 de l'esmentada norma disposa que la tramitació de l'expedient s'ajustarà al que establisca la legislació de la comunitat autònoma respectiva i, supletòriament, el Reglament disciplinari dels funcionaris de l'administració Civil de l'Estat.  
Atés que la Generalitat no ha regulat expressament el règim disciplinari relatiu als funcionaris habilitats de caràcter estatal s'aplica, amb caràcter supletori, el règim aplicable als funcionaris de l'administració civil de l'estat, constituït pel Reial Decret 33/1986, de 10 de gener, pel qual es va aprovar el Reglament de règim disciplinari dels funcionaris de l'administració de l'Estat. Igualment, resulta d'aplicació el títol VII de la Llei 7/2007, de 12 d'abril, de l'Estatut Bàsic de l'Empleat Públic, sense perjuí de les peculiaritats previstes en l'article 46 del Reial Decret 1174/1987, de 18 de setembre, pel qual es regula el Règim Jurídic dels Funcionaris d'Administració Local amb habilitació de caràcter nacional.  
Amb la reforma operada per la disposició addicional segona de la Llei 7/2007, de 12 d'abril, el règim disciplinari aplicable als funcionaris amb habilitació de caràcter estatal es regularà per allò que s'ha disposat per cada comunitat autònoma, amb l'única excepció d'atribuir al Ministeri amb competències en matèria d'administracions públiques la resolució d'expedients disciplinaris en què el funcionari es trobe destinat en una comunitat diferent d'aquella en què se li va incoar el procediment.  
Per tant, i en l'exercici de les competències que té atribuïdes la Generalitat per l'article 50.1 de l'Estatut d'Autonomia de la Comunitat Valenciana, s'aprova la norma que determine els òrgans competents per a la incoació i resolució dels procediments disciplinaris.  
En virtut d'això, de conformitat amb el que disposen els articles 18.f) i 43 de la Llei del Consell, a proposta del conseller de Presidència i amb la deliberació prèvia del Consell, en la reunió del dia 17 de juliol de 2009,  
DECRETE  
Article 1. Objecte  
Constituïx l'objecte del present decret la determinació dels òrgans competents per a la incoació i resolució dels procediments disciplinaris tramitats als funcionaris amb habilitació de caràcter estatal amb destinació en les entitats locals de la Comunitat Valenciana.  
Article 2. Òrgans competents per a la incoació de procediments disciplinaris  
1. Són òrgans competents per a la incoació de procediments disciplinaris a funcionaris amb habilitació de caràcter estatal destinats en entitats locals de la Comunitat Valenciana:  
a) El president de la corporació o el seu membre que, per delegació d'aquell, ostente la direcció directa del personal, sense perjuí de les previsions contingudes en l'article 127.1.h) de la Llei 7/1985, de 2 d'abril, Reguladora de les Bases del Règim Local, i del que establix l'apartat següent:  
b) La direcció general competent en matèria d'administració local, quan es tracte de faltes comeses en alguna corporació local de la Comunitat Valenciana diferent d'aquella en què es troben prestant servicis en el moment de la incoació del procediment, o quan, per la gravetat dels fets denunciats, poguera donar lloc a la sanció de separació del servici del funcionari.  
2. L'òrgan competent per a acordar la incoació del procediment ho serà també per a anomenar l'instructor i decretar o alçar la suspensió provisional de l'expedientat, així com per a instruir diligències prèvies abans de decidir sobre tal incoació.  
Article 3. Òrgans competents per a la imposició de sancions disciplinàries  
1. Són òrgans competents per a la imposició de sancions com a conseqüència de la incoació de procediments disciplinaris:  
a) El Consell, quan la proposta de sanció a imposar siga la de separació del servici.  
b) El conseller competent en matèria d'administració local, quan es tracte d'imposar sancions en els procediments incoats pel director general competent en matèria d'administració local que no impliquen la separació del servici.  
c) El Ple de la corporació local, quan es tracte d'imposició de sancions com a conseqüència de procediments incoats pel seu president de la mateixa, per comissió de faltes disciplinàries greus o molt greus, sempre que en este últim supòsit no impliquen la separació del servici.  
d) El president de la corporació o el seu membre que, per delegació d'aquell, ostente la direcció directa del personal, quan es tracte de procediments incoats pel mateix com a conseqüència de la comissió de faltes disciplinàries lleus.  
2. La competència atribuïda en els supòsits previstos en les lletres c) i d) de l'apartat anterior, serà sense perjuí de les previsions contingudes en l'article 127.1.h) de la Llei 7/1985, de 2 d'abril, Reguladora de les Bases del Règim Local.  
DISPOSICIÓ FINAL  
Única. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 17 de juliol de 2009.  
El president de la Generalitat,  
FRANCISCO CAMPS ORTIZ  
El conseller de Presidència,  
VICENTE RAMBLA MOMPLET


Còpia Permalink ELI